# Menigheten i møte med den fremmede!

Foredrag Diakonhjemmet 1. juni 2016

# I. Innledning

## Hvem har ansvaret for flyktningstrømmen

Europa står overfor store utfordringer i møte med den enorme flyktningstrømmen vi har vært vitne til den siste tiden. Utfordringen gjelder oss her i Norge. I forbindelse med en visitas ikke langt tilbake, møtte vi ledelsen i en kommune. Temaet var flyktningestrømmen. Da sier ordføreren. «Her har vi bare en mulighet, det er å lykkes.»

Men hvem skal ta ansvaret ikke bare for å ta imot flyktningene når de kommer, men være med på inkluderingen eller integreringen inn i samfunnet?

**Forfatteren Kadafi Zaman skriver i boken** *Norge i svart, hvitt**og brunt* om den broen som eksisterer mellom etniske nordmenn og innvandrere. Hvem skal starte brobyggingen? spør han. **Svaret hans er:**

”Nei, det er de lærde, skribentene, politikerne, kunstnerne, musikerne og artistene som må starte brobyggingen. Frykten har nå blitt til hat, selv blant de som fører og legger premissene for samfunnsdebatten. Derfor må vi begynne med denne eliten, det er kun da vi får en anstendig dialog, en kommunikasjon basert på kunnskap, ikke rykter og løgn.”[[1]](#footnote-1)

Det mest interessante i dette sitatet er ikke hva som blir sagt, men hva som ikke blir sagt. Vi merker oss at han har ingen forventning til kirken som brobyggende aktør.

## Er menighetene klar for å ta sitt ansvar?

Hvordan står det så til i menighetene rundt om i landet vårt. At det er mange som driver et godt arbeid og gjør en formidabel innsats, er det ingen tvil om. Kia og enkeltpersoner. Men i det store og hele, tror jeg vi må erkjenne at norske menigheter i stor grad ikke har fått med seg de store endringene som har skjedd i samfunnet de siste 20 årene. På tross av mange gode enkelteksempler har vi en lang vei å gå. Menighetene er mer etnisk hvite enn befolkningssammensetningen skulle tilsi.

Vi som kirke burde etter min mening både ut fra vårt oppdrag og vårt vesen, være de fremste på å møte den fremmede. Vi bekjenner at kirken er allmenn, dvs at den er for alle. Og vi skal dekke alle faser i livet: Barn, unge, voksne, eldre, funksjonsfriske og de med nedsatt funksjonsevne, arbeidsnarkomane og narkomane. Det er knapt noen institusjon som har den samme bredden som en menighet.

## Opplegget

Litt om opplegget. Jeg vil kort med utgangspunkt i det bibelske materialet si litt om det teologiske grunnlaget for hvorfor vi som kirke og enkeltmennesker er kalt til å arbeide med fremmedkulturelle. Jeg vil konsentrere meg om følgende tre punkter:

* Nestekjærlighetsbudet og ordene om innflytterne i GT
* Synet på den fremmede i GT
* Bibelens tale om gjestfrihet

# II Den fremmed og gjestfriheten

## Den fremmede

Den fremmede omtales flere steder i GT. Et hovedsted er 5. Mosebok 10,17-19.

For Herren deres Gud er Gud over alle guder og Herre over alle herrer, den store, mektige og fryktinngytende Gud, som ikke gjør forskjell på folk og ikke tar imot bestikkelser. Han hjelper farløse og enker til deres rett og elsker innflytterne, så han gir dem mat og klær. Derfor skal også dere elske innflytterne, for dere var selv innflyttere i Egypt. 5 Mos 10,17-19.

Et klart bud, med treleddet begrunnelse (fra foregående vers). De to første handler om vårt Gudsbilde:

* Gud gjør ikke forskjell på folk. (Om du er innflytter eller landsmann spiller ingen rolle for Gud).
* Gud elsker innflytterne. (Om du er innflytter eller landsmann, er de like omsluttet av Guds kjærlighet).

Det tredje handler om vår historie:

* Dere var selv innflyttere i Egypt. (Gjaldt israelittene, men også oss som folk).

«Dere skal elske innflytterne». Dette budet er egentlig en konkretisering av nestekjærlighetsbudet i 3. Mos 19,18:

Du skal ikke ta hevn og ikke bære nag til dine landsmenn, men du skal elske din neste (re´a) som deg selv. Jeg er Herren.

OBS: her står re´a (neste) som parallell til landsmann. Med andre ord skulle en tro at nestekjærlighetsbudet begrenses til å være rettet mot landsmenn. Leser en videre i kap 19: blir imidlertid nestekjærligheten utdypet i v.33 til også å omfatte innflytterne.

Når en innflytter bor i landet hos dere, skal dere ikke undertrykke ham. Dere skal behandle ham som en landsmann. Du skal elske ham som deg selv. For dere har selv vært innflyttere i Egypt. Jeg er Herren deres Gud. 3.Mos 19,33f

Med andre ord: Innflytterne settes på linje med israelittene.

Et annet viktig poeng er at ikke bare vi som folk har vært flyktninger, men også Jesus opplevde selv noen år i sin barndom å være flyktning på grunn av en gal despot.

## Forholdet til den fremmede, svarer med gjestfrihet

Betydningen av ord kan gi oss verdifull informasjon. På både gresk og latin brukes ordene fremmed og fiende (latin: *hostis* og gresk: *xenos*) om hverandre. Med andre ord; Den fremmede ble ofte sett på som en fiende. Poenget er: Vi frykter det som er fremmed. Fremmedhet kombinert med avstand, blir fiendskap.

Hvordan overvinner vi fiendskap? Det må jo være ved å skape nærhet.

Det er veldig interessant at: Gjestfrihet på gresk (filoxenia) kan like godt oversettes med kjærlighet til den fremmede. Det meste som sies i NT om fremmede sies i forbindelse med gjestfrihet. Gjestfrihet burde derfor ikke være mindre aktuelt i dag enn det var i det første århundret. Gjestfrihet gjør noe med relasjonen mellom oss og ikke minst hvordan vi ser på hverandre og behandler hverandre. Den overvinner ofte frykten for andre. Gjestfrihet er nøkkelen til inkludering.

 Fremmedhet kombinert med avstand, blir fiendskap

 Fremmedhet kombinert med nærhet, blir gjestfrihet

Det er ingen tvil om at gjestfrihet var et svært viktig tema for de første kristne og for den tiden de levde. Gjestfrihet var faktisk en av de viktigste dydene. Den hadde sin egen gud, og det var ingen ringere enn Zevs. Biskop Meliton av Sardes i Lilleasia skrev en egen bok om gjestfrihet. Boken er dessverre gått tapt. Herberger kunne være utrygge. De omreisende apostlene og misjonærene tok derfor inn hos andre kristne. Uten gjestfriheten ville ikke den kristne troen ha spredt seg slik den gjorde i de første århundrene.

Teologiske debatter og uenighet er ikke noe nytt i kirkens historie. Foranledningen til at de fleste brevene i Det nye testamentet ble skrevet, var en konflikt enten med hensyn til læren, etikken eller begge deler. Synet på gjestfriheten har også ført til at et brev ble sendt. Når Johannes skriver sitt tredje brev, er foranledningen at en av menighetens ledere ikke ville ta imot omreisende predikanter. Nå blir Diotrefes bedt om å endre sin praksis slik at den blir i overensstemmelse med det kristne synet på gjestfrihet.

Som et siste eksempel på hvor grunnleggende gjestfriheten var, kan nevnes kriteriene for å bli biskop eller tilsynsmann. De skulle være gjestfrie. Det er sjeldent at denne egenskapen ved kandidatene blir diskutert i media når en ny biskop skal ansettes.

Et par ting om gjestfrihet. For det første: Gjestfriheten skal særlig være rettet mot de fremmede. Gjestfrihet og den fremmede henger sammen. Jesus sa en gang til verten i et selskap:

«Når du skal ha gjester til middag eller kveldsmåltid, skal du ikke be venner eller søsken eller slektninger eller rike naboer. For de kommer til å be deg igjen, og dermed får du gjengjeld. Nei, når du skal holde selskap, så innby fattige og uføre, lamme og blinde. Luk: 14,12-13

Selvfølgelig skal vi være gjestfri mot venner og familien. Nære relasjoner skal pleies med omhu. Gode venner og familie er en gave fra Gud. Hvis vi ikke pleier vennskap, mister vi vennene. Cicero har rett når han sier; «uten vennskap, intet liv». Men gjestfriheten må ha en videre horisont enn de vi kjenner. Primært handler gjestfrihet (*filoxenia* = kjærlighet til den fremmede) om den fremmede. Det handler om å utvide våre sirkler når vi innbyr mennesker til våre hjem.

For det andre: Romerbrevet kapittel 12 har i vår bibeloversettelse fått overskriften: «Det kristne livet.» Vers 13 lyder slik:

«Vær med og hjelp de hellige som lider nød, og legg vinn på gjestfrihet.» Rom 12,13

Gjestfrihet er en aktiv holdning. Skulle man oversette ordet direkte, står det: Forfølg gjestfriheten. I kirkefader Origenes sin kommentar til dette bibelverset står det:

”Ved å si at gjestfriheten skal forfølges, viser han at vi ikke bare skal motta den fremmede som kommer til oss. Vi skal i virkeligheten søke etter, lete etter fremmede, jakte på dem overalt for at de ikke skal bli sittende et eller annet sted på gatene eller ligge uten tak over hodet. Tenk på Lot, og du vil huske at det ikke var de fremmede som søkte ham, men han som søkte de fremmede; og det var å jakte på gjestfriheten.

Men gjestfrihet gjør også noe mer. Det er mye omsorg og diakoni i gjestfriheten, og gode ting kan skje. Kirkefader Klemens sier at gjestfrihet er forbilder på lydighet og tro. Han bruker flere eksempler på hvorfor gjestfrihet var viktig. Det var på grunn av tro og gjestfrihet at Abraham fikk en sønn, at Lot ble reddet fra Sodoma og Rahab fra Jeriko. Det er ikke uten grunn at Jesus så ofte var samlet i gjestebud. Gode ting skjer når vi er samlet.

Det er også et annet spennende perspektiv på gjestfriheten: I Hebreerbrevet står det: «Glem ikke å være gjestfrie, for på den måten har noen hatt engler som gjester, uten å vite det.» (Heb 12,2)

Vårt kall som mennesker er å leve livet i to retninger; Vi skal elske vår neste, og vi skal elske Gud. De to retningene kombineres i gjestfriheten. «Jeg var fremmed og du så til meg,» sier Jesus. Han identifiserer seg med den fremmede. Kjærligheten til Gud kan ikke skilles fra kjærligheten til mennesker. Enda mer radikalt blir den kristne tanken om at en gjerning gjort mot en av Jesu minste, er en gjerning gjort mot Jesus. Med andre ord at Jesus selv er til stede i møte med den fremmede. Det er det virkelige grensesprengende perspektivet på gjestfriheten.

Hvem skal bygge broen? Det må være menigheten. En viktig nøkkelen er gjestfrihet.

# III Menighetens møte med den fremmede

## Menighetenes tre ansvarsområder

Vi som menigheter og enkeltpersoner har et ansvar på tre forskjellige områder:

For det første har vi et ansvar for å ta imot alle innflyttere på tvers av religion. «Du skal elske innflytterne» uten tanke på bakgrunn og religion. Her gjøres det mye bra:

* + Velkomstsentere Refugee Welcome har blitt opprettet i mange menigheter, eller folk fra menigheter har vært med i lokale sentere
	+ Enkeltmenigheter i møte med mottak
	+ Vennskapsfamilier, (OBS; Særlig i forhold til mindreårige asylsøkere er det et svært stort behov som det er viktig at noen tar på seg)

For det andre har vi som menigheter et ansvar for gode dialoger religioner imellom. Det er opprettet Samarbeidsråd for Tros og livssynssamfunn (STL) mange steder. Her har vi et viktig bidrag som lokalmenigheter å komme med. Vi bør være aktive i religionssamtalene og arbeide for å forstå hverandre. Dette arbeidet er helt nødvendig for å bygge ned murene og for å bekjempe fordommer. Det er nok av krefter som ønsker å slå splid mellom religionene.

For det tredje har vi et ansvar for å inkludere de kristne flyktningene som kommer til landet inn i våre menigheter. Dette er en stor gruppe. Mange av de som flykter har vært kristne i generasjoner. En del søkere (særlig fra Iran og Afghanistan) har begynt å søke kristen tro i hjemlandet og kommer derfor til våre menigheter. En tredje gruppe er de som etter møte med kristen nestekjærlighet, ønsker å lære mer om kristendommen. Det er vårt ansvar som menigheter å møte disse menneskene.

Det er en dobbelt begrunnelse til vårt ansvar:

For det første: Hvis ikke vi gjør det, hvem skal da ta imot de som kommer til oss? For det andre: Paulus oppfordrer oss:

«Så la oss gjøre godt mot alle så lenge det er tid, og mest mot dem som er vår familie i troen.» Gal 6,10

Det kan høres eksklusivt ut. Skal ikke vår kjærlighet nettopp være lik mot alle. Jo, mot alle, men vi har et særlig ansvar for de kristne. Hvis vi snur på det og ser det fra flyktningenes side er perspektivet et annet. De tror de kommer til sine egne søsken når de kommer til oss, noe de også gjør. Hvis ikke vi er der, da gjør det ekstra vondt.

## Inkludere i menigheten

Jeg vil bruke resten av min tid til å snakke om dette temaet, fordi jeg tror det gjenstår mye her rundt om i menighetene. La meg igjen trekke inn noen bibelske perspektiver. Denne gangen i form av

* Jesu siste bønn før han skal lide og dø
* En viktig understrekning av Paulus
* Et bilde fra den første menigheten i Apostlenes gjerninger
* En undersøkelse av de første kristne menighetene
* Et lite blikk på bekjennelsen

Jeg vil til slutt si litt om hva inkludering av flyktninger i den menigheten jeg tilhørte har betydd for mitt liv og hva det har gjort med menigheten. Det har nemlig gjort min prestetjeneste og menigheten mye rikere.

## Jesu bønneliv

Vi har alle ting vi synes er vanskelig i livet og gruer litt for å gjøre. Her kommer noe av det vanskeligste jeg kan gjøre offentlig. Det er ikke TV-debatter og pågående journalister. Det er ikke å stå foran en forsamling. Det vanskeligste er å be høyt på et fremmed språk når andre er tilstede.

Hvorfor er det så vanskelig? Fordi når vi ber bruker vi hjertespråket. Det blir så personlig og det gjelder å finne de rette ordene, ikke formlene. Når vi lytter til andres bønner, kommer vi helt inn på dem.

Derfor er det også så viktig å lytte når Jesus ber. I kap 17 i Johannesevangeliet kommer vi helt inn på Jesus sitt eget bønneliv. Kapitlet er en eneste lang bønn som Jesus ber før han skal lide og dø. Der er det et refreng som går igjen gang på gang, med andre ord at det virkelig har ligget Jesus på hjertet. ”Jeg ber om at dere alle må være ett.”

Hva betyr det? Det må jo bety at vi skal være sammen.

## Et ord av Paulus

I Jesus Kristus er de skillelinjer som ofte skiller oss mennesker opphevet:

”Her er ikke jøde eller greker, her er ikke slave eller fri, her er ikke mann og kvinne, Dere er alle én i Kristus Jesus.” Gal 3,28

Det må bety at Jesus ber om at den enheten vi har i han, blir virkelig. Jøde og greker. Nordmenn og eritreere, burmesere, somaliere, iranere, afghanere osv. Vi er ett i Kristus Jesus. Det som har skjedd i Kristus, skal synliggjøres i virkeligheten.

## Et bilde fra Apostlenes gjerninger

La meg ta to eksempler fra de første kristne. Det første er fra Apostlenes gjerninger, urmenigheten i Jerusalem. Det står at det brøt ut en uenighet mellom de gresktalene og hebraisktalende i menigheten. Gresk og hebraisk er svært forskjellige. Men på tross av utfordringene med språk, er ikke løsningen å lage to menigheter, men å stå sammen. Dette var utgangspunktet for utpekningen av de første diakonene.

Legg merke til hvor langt de er villige til å gå for å bevare enheten.

## Et bilde fra de første menighetene

Det andre er fra sosiologen Meeks som har undersøkt de første kristne menighetene og sammenlignet dem med romerske forsamlinger på Jesu tid. På den tiden var det ikke uvanlig med foreninger og klubber. Det som skiller dem, var at de romerske klubbene var homogene. De bestod av likesinnede, mens de kristne bestod av alle slags mennesker. Rike, fattige, ledere i samfunnet, slaver, gresktalende, hebraisktalende. De var såkalt heterogene.

Dette taler sitt tydelige språk for hvorfor vi skal inkludere våre nye landsmenn.

## Bekjennelsen

Den apostoliske trosbekjennelsen er svært knapp, men viktig i vår sammenheng i beskrivelsen av kirken. To ord beskriver den: «hellig» og «allmenn». At kirken er allmenn betyr at den er for alle. En kirke kan ikke isolere seg. Vi bekjenner det hver søndag.

## Hvorfor Dnk?

Er det ikke mer naturlig at andre tar seg av inkluderingen?

For det første er de færreste lutheranere. Det er for eksempel naturlig at burmesere går til baptistene. Kaldeere fra Irak til den katolske kirke osv. I tillegg har vi alle migrantkirkene. Det er klart at for mange er det helt naturlig og riktig.

Samtidig er det for meg tre grunner til at vi i Dnk ikke kan avskrive oss dette ansvaret.

For det første er det mange steder hvor det hverken finnes migrantkirker eller andre kirkesamfunn. Svært mange av flyktningene bor i distriktene.

For det andre er det en del migranter som av forskjellige årsaker helt bevisst ikke ønsker å være med i en migrantkirke. Det kan være spenninger innad i migrantmenigheten, eller et ønske om å bli inkludert i det norske samfunnet. De må ha et sted hvor de kan gå.

For det tredje og kanskje det viktigste: Hensynet til barna og ikke minst andre generasjon. De må få tilbudet om å være med på trosopplæringen. Dette må selvfølgelig avklares med migrantmenigheten. Flere av migrantkirkene har også et kirkespråk som ikke andre generasjon forstår. Ortodokse, eritreiske og etiopiske kirker kan f.eks. bruke «gize».

Det er interessant å lese Kari Fures bok «Flukten fra Syria og Irak». Hun besøker den assyriske kirken i Sverige. Her har mange assyrere fra Irak har slått seg ned. Syriske barn kommer til kirken på kveldene: I et intervju svarer en sentral person i kirken:

«Mange syrianere orker ikke lære språket. Det er dumt. Til slutt er det ingen som snakker der», sier hun (s. 243).

Poenget er at andre generasjon ikke får den opplæringen i den kristne tro de trenger fordi ikke forstår hva som foregår i kirken. Derfor er det så viktig at andre generasjon blir nådd.

# Hvordan inkludere: Egne erfaringer

Det finnes ingen fasit. Veien blir til mens vi går den. Nøkkelen til å lykkes er ønsket og viljen til å inkludere. La meg kort og stikkordsmessig dele noen av mine erfaringer.

For det første er det vi som må ta initiativet. Vi må ikke sitte og vente på at våre nye landsmenn skal komme til oss. Vi møtes som likeverdige brødre og søstre, men det er vi som har vokst opp her i landet som har ansvaret for å opprette kontakt.

For det andre: Vi kommer ikke utenom at språkopplæring er en nøkkel både i integreringen og også en meningsfull oppgave.

For det tredje: Viktig å være flere som kan dele på det. Det kan bli veldig slitsomt hvis vi skal stå alene. I den menigheten jeg var, hadde vi gode erfaringer med å lage støttegrupper rundt den enkelte flyktning/familie.

For det fjerde: Det handler om å gi dem verdighet og følelse av å mestre. Det er svært krevende å være flyktning. De går fra å være velfungerende til nærmest å bli hjelpeløs og spørre om den miste detalj. Oftere er det lettere å gjøre noe sammen. Idrett, tur etc. Jeg har gode erfaringer med å utfordre dem til å lage mat til kirkekaffen (mot at menigheten dekker utgiftene til maten). Utrolig hvordan de endrer seg fra å sitte nesten usynlige på bakerste benk på gudstjenesten til å stå med rak rygg å servere mat på kirkekaffen.

For det femte: Målet må være å få dem inn i vår vennekrets. Når vi feirer 40, 50 og 60 års dager så er de med på festen. 17. mai tilstelninger og nyttårsaften.

For det sjette: De må bli en del av den gudstjenestefeirende menigheten. Først da er de inkludert i menigheten.

## Inkludering i gudstjenestefelleskapet

Vi kan ikke begrunne hvorfor vi skal gjøre noe ut i fra hva som tjener oss selv best. Men jeg har likevel lyst til trekke frem noen perspektiver fra eget liv og møtet med den fremmede, som har endret mitt fokus på dette feltet.

### En rikere gudstjenestefeirende menighet

Det merket vi ikke minst på første pinsedagsgudstjenestene.

I Kor 12,3 står det: ”Ingen kan si Jesus er Herre, uten i den hellige ånd.” Vi fikk derfor frem en representant fra hvert språk som er tilstede i gudstjenesten pinsedag til å komme opp i koret. Vanligvis har det vært ca 15 forskjellige språk, (da er det medregnet noen europeiske språk). Så har alle sagt denne setningen: ”Jesus er Herre!,” på sitt eget språk. Det gjør inntrykk på oss. Vi ser at vi tilhører en verdensvid familie. På en måte er det som om språkunderet pinsedag gjentas. Troen bekjennes på mange språk. På tross av alle de forskjellige språk, skaper det ikke forvirring og avstand, men enhet. Det blir tydelig for oss at vi tilhører en universell kirke

### Bibeltekstene blir rikere.

En enkel måte å inkludere på, er å la dagens tekst bli lest på forskjellige språk. Det gir mange signaler. Blant annet at her er alle velkommen. Lesningen gir også nye perspektiver. Når det blir lest på farsi (språket i dagens Iran) fra profeten Jesajas om kong Kyros, er vi med en gang satt til Persia der denne kongen Kyros levde, eller som de sier på farsis: Korosj.

En av menighetens trofaste var Olita fra Irak. I flere år var hun trofast på gudstjenestene. Hun var assyrisk kristen. Når hun bad Fadervår, bad hun på gammel assyrisk, det nærmeste språket vi kan komme språket Jesus brukte, arameisk. Slik lød det da Jesus lærte disiplene å be.

For meg er det blitt en vekker hvor internasjonal liturgien er. Leddet Kyrie forstås av alle ortodokse og katolikker. Selv om de kan svært lite norsk, forstår de det leddet.

Paulus skriver: ”Her er ikke jøde eller greker, her er ikke slave eller fri, her er ikke mann og kvinne. Dere er alle én i Kristus Jesus.” (Gal 3,28) Det blir ikke bare et teologisk utsagn om den verdensvide kirke, men noe vi opplever i gudstjenesten.

### En rikere menighet fordi den er økumenisk

Flyktningene kommer fra mange kirkesamfunn. Det gjør oss rikere når baptister, katolikker, ortodokse, lutheranere, pinsevenner...kommer til samme gudstjeneste for å tilbe, be og lovsynge.

### En rikere menighet fordi vi opplever at kirken vokser

Noen av de rikeste stundene jeg har hatt som prest, har vært når jeg har hatt dåpsundervisning med fremmedspråklige. Jeg tenker på en kvinne fra et tidligere Sovjetland. Hennes mann var kristen, men hun var født muslim. I lang tid hadde hun ønsket å bli en kristen. Aldri har jeg hatt en så lærevillig elev. I ett år var jeg nesten hver uke hjemme hos henne og leste i bibelen og hadde Alfakurs for henne. Mannen var svært traumatisert på grunn av krigshandlinger. Han orket ikke å gå ut av rommet. Bare en gang var jeg inne hos ham og lyste velsignelsen.

Denne kvinnen som bar på så mye smerte imponerte meg. Alltid var hun godt forberedt til timene, med tre bibler oppslått, norsk, russisk og på hennes morsmål, for at hun skulle være sikker på at hun forstod det som stod der.

En søndag ble hun døpt på en vanlig høymesse, det vil si en vanlig høymesse ble den ikke for oss. Iført en hvit konfirmantkappe blir hun spurt etter at jeg har sagt navnet hennes: ”Vil du sammen med den kristne menighet bekjenne forsakelsen og troen som du døpes til?” Det kommer tydelig ”Ja”. Litt senere: ”Vil du bli døpt til Faderens og Sønnens og Den Hellige Ånds navn?” Med strålende øyne svarer hun nok en gang «Ja». Da er det mange blanke øyne i menigheten.

Dermed er vi over i det neste punktet.

### En rikere menighet fordi vi møter den forfulgte kirke

Våre søsken fra andre kulturer har gjort oss rikere fordi det er et møte med den forfulgte kirke. Vi må alltid snakke varsomt om lidelsen. Forfølgelse og å gjøre menigheten rikere kan virke som motsetninger. Poenget er ikke at vi er blitt rikere på andres lidelse, men perspektivene blir annerledes.

Når vi feirer de forfulgtes søndag er ikke den forfulgte langt borte. Når jeg talte sa jeg ikke: ”De som blir forfulgt”, men ”dere som har kjent forfølgelsen på kroppen.”

Møtet med den forfulgte kirke gjør noe med oss. De forfulgte er levende vitnesbyrd om hva som virkelig betyr noe. Hvor verdifull troen på Jesus er. I valget mellom å fornekte troen og beholde alt; Hus, jobb, venner, sitt eget hjemland, maten de er glad, velger de troen. De velger å starte helt ribbet og på bar bakke i et fremmed land hvor de settes nederst på rangstigen. De har mye å si til oss nordmenn som sliter med å velge de viktigste tingene i livet. De hjelper oss med perspektivene.

Ikke alle kristne flyktninger som kommer til Norge er blitt forfulgt for sin kristne tro. Men de finnes, og det er vårt ansvar å se dem og støtte dem.

## Avslutning:

Jeg begynte med å spørre: hvem skal bygge broen? Svaret må være at det må vi alle; hele samfunnet, og ikke minst: Det er vårt ansvar som menighet. Mye av nøkkelen er gjestfriheten.

Fremmedhet kombinert med avstand, blir fiendskap

 Fremmedhet kombinert med nærhet, blir gjestfrihet

Med gjestfriheten som nøkkel er det ikke den fremmede vi står overfor, men våre søsken.

Stein Reinertsen

Kristiansand 31. mai 2016

1. Zaman (1999:96) [↑](#footnote-ref-1)